-  చికెన్‌ మార్కెట్‌కు 40 శాతం మేర దెబ్బ
-  4 లక్షల మంది పౌల్ట్రీరైతులకు కొత్త కష్టాలు
-  దేశీయ మార్కెట్లోకి అగ్రరాజ్యపు చికెన్‌
-  పరోక్షంగా లక్షలాది మంది ఉపాధికి గండి
-  డబ్ల్యూటీవోలో కేసు ఓడటమే కారణమట!
భారత మార్కెట్లోకి అమెరికా చికెన్‌ లెగ్స్‌, కోడి మాంసం విక్రయించేందుకు అగ్రరాజ్యానికి మార్గం సుగమమైంది. 'వరల్డ్‌ ట్రేడ్‌ ఆర్గనైజేషన్‌' (డబ్ల్యూటీవో)నిబంధనల ప్రకారం ప్రపంచంలోనే అతిపెద్ద చికెన్‌ మార్కెట్లలో ఒకటైన భారత మార్కెట్లోకి అమెరికా తమ కోడి మాంసం అమ్ముకొనేందుకు ఆధారం దొరికింది. డబ్ల్యూటీవో నిబంధనల మేరకు అమెరికాతో సహా వివిధ దేశాల చికెన్‌ భారత్‌కు ఎగుమతి జరగకుండా చూసేందుకు భారత్‌ పెద్ద పోరాటమే చేసినా ఫలితం లేకుండా పోయింది. చికెన్‌ దిగుమతుల వల్ల దేశీయ రైతుల ప్రయోజనాలు దెబ్బతింటాయని.. ఎవియెన్‌ ఇన్‌ఫ్లూయాంజా (బర్డ్‌ ఫ్లూ) వంటి వ్యాధులు దేశంలో విస్తరించే అవకాశాలు ఉన్నాయంటూ ఆందోళన వ్యక్తం చేసింది. భారత్‌ వాదనలో శాస్త్రీయత లోపించిందని.. వ్యాధులు వ్యాపించేందుకు అవకాశం లేదంటూ అమెరికా డబ్ల్యూటీవోలో తన వాదనను నెగ్గించుకొంది. ఒప్పందం ప్రకారం జూన్‌ ద్వితీయార్థ భాగం నాటికి చికెన్‌ దిగుమతి నిబంధనలను సవరించి అంతర్జాతీయ ప్రమాణాలు అమలయ్యేలా చర్యలు తీసుకోవాలంటూ ఒత్తిడి తీసుకువచ్చింది. అమెరికా వాదనకు సరైన వివరణ ఇవ్వడంలో భారత్‌ విఫలం కావడంతో అమెరికా కోడి మాంసం మన మార్కెట్లో రాకుండే అడ్డుకొనేందుకు వీలు లేకుండా పోయింది. దీంతో ఈ దిశగా సర్కారు తలవంచాల్సిన పరిస్థితి వచ్చింది. తాజా పరిణామంతో దాదాపు రూ.50,000 కోట్ల విస్తృతి కలిగిన దేశీయ పౌల్ట్రీ పరిశ్రమకు పెద్ద దెబ్బే తగిలే అవకాశం ఉందని మార్కెట్‌ వార్గలు ఆందోళన వ్యక్తం చేస్తున్నాయి. మొత్తం చికెన్‌ పరిశ్రమ విస్తృతిలో 2.2 శాతం వాటా కలిగిన చికెన్‌ లెగ్‌ మార్కెట్‌కు కూడా అమెరికా దెబ్ద తీవ్రంగానే ఉండనుంది.
కిలో రూ.60-70 మాత్రమే ..
అమెరికా నుంచి దిగుమతయ్యే చికెన్‌ కారణంగా దేశీయంగా తాజా కోడి మాంసం అమ్మకాలపై ప్రభావం పడనుంది. ప్రతి యేటా మన దేశంలో దాదాపు 42 మిలియన్‌ టన్నుల కోడి మాంసాన్ని ఉత్పత్తి చేస్తున్నారు. దేశీయంగా ప్రస్తుతం చికెన్‌కు మంచి గిరాకీ ఉంది. అనుకూల పరిస్థితుల నేపథ్యంలో మార్కెట్లో కేజీ చికెన్‌ ధర దాదాపు రూ.140 నుంచి 175 మధ్య పలుకుతోంది. అయితే అమెరికా నుంచి దిగుమతయ్యే చికెన్‌ మాత్రం దేశీయంగా రూ.60-70లకే లభించనుంది. దీంతో భారీగా చికెన్‌ వంటకాలను తయారు చేసి అందించే సంస్థలు, హోటళ్లు, రెస్టారెంట్లు తదితర వ్యాపార వర్గాల వారు అధిక లాభాల కోసం అమెరికా లెగ్స్‌ చికెన్‌పై ఆసక్తి కనబరిచే అవకాశం ఉందని పరిశ్రమ వార్గాలు అందోళన వ్యక్తం చేస్తున్నాయి. దీంతో దేశీయ పౌల్ట్రీ పరిశ్రమ నష్టపోనుంది. అమెరికా నుంచి చికెన్‌ లెగ్స్‌, కోడి మాంసం దిగుమతి కారణంగా పౌల్ట్రీ పరిశ్రమ మార్కెట్‌కు 20-40 శాతం మేర నష్టం వాటిల్లే పరిస్థితులు కనిపిస్తున్నట్లుగా పరిశ్రమ వర్గాలు చెబుతున్నాయి. అమెరికా చికెన్‌ దిగుమతి కారణంగా దేశీయంగా దాదాపు నాలుగు లక్షలకుపైగా పౌల్ట్రీ రైతులు నష్టపోయే పరిస్థితి నెలకొంది.
అక్కడ తక్కువ ధర ఎందుకంటే..
కోళ్ల పెంపకానికి అయ్యే ఖర్చులో అత్యధిక వాటా వాటికి పెట్టే దానాదే.. అమెరికాలో కోళ్ల పెంపకం దారులు జన్యుపరంగా మార్పులు చేసిన మొక్కజోన్న, సోయాలను కోళ్లకు దానాగా వేసి వాటిని పెంచుతుంటారు. జన్యుపరంగా మార్పులు చేసిన సోయా, మొక్కజోన్నలు మార్కెట్లో చాలా చౌక ధరలకే లభిస్తుంటాయి. వీటిని కోళ్లకు దానాగా వాడటం వల్ల అక్కడి పౌల్ట్రీ పరిశ్రమ ఉత్పత్తి వ్యయం చాలా వరకు తగ్గుతుంది. తక్కువ వ్యయంతో ఎక్కువ మొత్తంలో చికెన్‌ అందుబాటులోకి వస్తుండడంతో దానిని భారత మార్కెట్లోకి పంపి సొమ్ము చేసుకోవాలని అమెరికా కార్పొరేట్‌ పౌల్ట్రీ సంస్థలు లాబీయింగ్‌ చేస్తూ వస్తున్నాయి. భారత్‌ డబ్ల్యూటీవో కేసు ఓడిపోవడంతో వీరికి ఇక్కడ చికెన్‌ లెగ్స్‌, కోడి మాంసం విక్రయించుకొనేందుకు మార్గం సుగమమైంది.
అనారోగ్య సమస్యలు వచ్చే అవకాశం..
భారత్‌లోకి అమెరికా చికెన్‌ లెగ్స్‌, కోడి మాంసం దిగుమతి కాకుండా చర్యలు తీసుకోవాలని పరిశ్రమ వర్గాలు కోరుతున్నాయి. జన్యుపరంగా మార్పిడి చేసిన దానా తిన్న కోడి మాంసం తినడం వల్ల దీర్ఘకాలంలో అనారోగ్య సమస్యలు వచ్చే అవకాశం ఉన్నట్లు వైద్యులు చెబుతున్నారు. దీనికి తోడు ఎవియెన్‌ ఇన్‌ఫ్లుయాంజా వంటి జబ్బులు ఖండాంతరంగా విస్తరించే అవకాశం ఉందన్నది మరి కొందరి వాదన. అమెరికా నుంచి కోడి మాంసం దిగుమతులను ఎట్టి పరిస్థితుల్లోనూ దేశీయ మార్కెట్లోకి అనుమతించకూడదని పౌల్ట్రీ పరిశ్రమ వర్గాలు బలంగా డిమాండ్‌ చేస్తున్నాయి. అమెరికా చికెన్‌ను అనుమతిస్తే తామకు కూడా జన్యు పరంగా మార్పిడీ చేసిన దానాను కోళ్లకు వాడేందుకు అనుమతించాలని వారు డిమాండ్‌ చేస్తున్నారు. భారత్‌లో జన్యుపరంగా మార్పులు చేసి పండించిన, ఉత్పత్తి చేసిన ఆహార పదార్థాలను విక్రయించేందుకు అనుమతి లేదు.
-నవతెలంగాణ, వాణిజ్య విభాగం
ఎట్టి పరిస్థితుల్లోనూ అడ్డుకుంటాం..
దేశీయ పౌల్ట్రీ రైతులకు, ప్రజల ఆరోగ్యానికి హాని కలిగించే అమెరికా చికెన్‌ భారత మార్కెట్లోకి రాకుండా అడ్డుకుంటామని 'తెలంగాణ పౌల్ట్రీ ఫెడరేషన్‌' (టీపీఎఫ్‌) అధ్యక్షుడు, ఎన్‌ఈసీసీ వరంగల్‌ జోన్‌ ఛైర్మన్‌ ఎర్రబెల్లి ప్రదీప్‌ రావు అన్నారు. అమెరికా చికెన్‌ భారత మార్కెట్లోకి రానున్న విషయమై ఆయన నవతెలంగాణతో ప్రత్యేకంగా మచ్చటించారు. అగ్రరాజ్యం కుట్రలను తాము అడ్డుకుంటామన్నారు. దేశంలోకి అమెరికా చికెన్‌ రాకుండా అన్ని విధాలు అడ్డుపడతామని ఆయన తెలిపారు. అవసరమైతే రోడ్లపైకి వచ్చి రాష్ట్ర వ్యాప్త, దేశ వ్యాప్త ఆందోళనలకు దిగుతామని ఆయన హెచ్చరించారు. పౌల్ట్రీ పరిశ్రమను ఆసరాగా చేసుకొని దేశంలో కొన్ని లక్షల మంది ఉపాధి పొందుతున్నారని తెలిపారు. తాజా పరిణామంతో వాళ్లు రోడ్డున పడే అవకాశం ఉందని ఆయన ఆందోళన వ్యక్తం చేశారు. ప్రజల ఆరోగ్యానికి ముప్పుగా మారనున్న అమెరికా చికెన్‌ను అడ్డుకొనేందుకు దేశ ప్రజల మద్దతుతో ఆందోళన కార్యక్రమాలను చేపట్టి దిగుమతులను అడ్డుకుంటామని ఆయన తెలిపారు.
మీ స్నేహితులకు రికమెండ్ చెయ్యండి